Ulykken skjedde ved Kiwi i Råde tirsdag. Ifølge Øst politidistrikt har den kvinnelige bilføreren i 70-årene krysset en dobbel sperrelinje og truffet en lyktestolpe på motsatt side av veien.

– Fører tror selv at hun har sovnet, melder politiet, som opplyser at kvinnen har fått førerkortet beslaglagt.

I forbindelse med ulykken stoppet politiet tre biler hvor førerne filmet ulykken med mobiltelefon mens de passerte ulykkesstedet. Det dreier seg om to menn i 40-årene og én i 30-årene.

– Ingen var villig til å vedta forenklet forelegg, alle blir i stedet anmeldt, opplyser operasjonssentralen.

Til Fredriksstad Blad sier Ola Nøkleby Evensen i Utrykningspolitiet (UP) at trafikanter som skal filme og fotografere ulykker har blitt en utfordring.

– Generelt opplever vi langt mer av dette nå. Dette er utfordrende, både med tanke på personvernhensyn og at det rett og slett ikke er lov å bruke telefonen mens man kjører bil. Det bør de fleste vite nå, sier Evensen.